ས་གནས་འོས་བསྡུ་ལས་ཁང་གསར་འཛུགས་མང་གཙོའི་ལམ་ཕྱོགས་སུ་མདུན་བསྐྱོད་ཆེ་རུ་འགྲོ་སླད་བཀའ་འབྲེལ་ལྟར་དམིགས་བསལ་ཚོགས་ཆེན་ཞིག་ཕྱི་ལོ་༡༩༩༠ཟླ་༥ཚེས་༡༡ཉིན་འདུ་འཛོམས་གནང་བའི་གྲོས་ཆོས་ཇི་བཞིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནས་བཀའ་ཟུར་བློ་བཟང་དར་རྒྱས་འོས་བསྡུའི་འགན་འཛིན་དུ་བསྐོ་གཞག་སྩལ་ཏེ་དམིགས་བསལ་ཚོགས་ཆེན་གྱི་གྲོས་ཆོད་གཞི་བཟུང་འོས་བསྡུའི་སྒྲིག་གཞི་རྙིང་པར་སྣོན་འཕྲི་སྤོར་གཅོག་ཇི་དགོས་དང་གསར་བཟོ་ཕྱོགས་སྒྲིག་གིས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་སྙན་གསན་བཀའ་འཁྲོལ་སྩལ་སྨིན་བྱུང་སྟེ་འོས་བསྡུའི་སྒྲིག་གཞི་གཏན་འབེབས་གནང་བའི་བརྗོད་དོན་གཞི་བཟུང་བོད་མི་མང་སྤྱི་འཐུས་སྐབས་བཅིུག་པ་འོས་འདེམས་ཞུས།སྐབས་བཅིུག་པའི་སྤྱི་འཐུས་ལྷན་ཚོགས་ནས་བཙན་བྱོལ་བོད་མིའི་བཅའ་ཁྲིམས་གཏན་འབེབས་གནང་།དེ་ནས་རིམ་བཞིན་ཕྱི་ལོ་༡༩༩༡ཟླ་༩ཚེས་༣༠ཉིན་བཅའ་ཁྲིམས་དགོངས་དོན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་འོས་བསྡུའི་སྤྱི་ཁྱབ་འགན་འཛིན་དང་པོ་དེ་བསྐོ་གཞག་སྩལ་སྨིན་ཐོག་འོས་བསྡུ་ལས་ཁང་གསར་འཛུགས་ཞུས།དེའི་སྐབས་འོས་འདེམས་བྱུང་བའི་སྐབས་བཅིུག་པའི་སྤྱི་འཐུས་ཤིག་ནས་དམ་འབུལ་ལས་འཁུར་མ་ཞུས་གོང་དགོངས་པ་ཞུས་འཁྲོལ་བྱུང་བ་ཇི་བཞིན་ཚབ་གསར་འོས་འདེམས་ཞུ་རྒྱུར་འབྲེལ་ཡོད་སྤྱི་འཐུས་དེའི་ཆོལ་ཁའི་ཁོངས་སུ་སྒུག་ཐོ་མེད་པར་བཅའ་སྒྲིག་དགོངས་དོན་བར་མའི་འོས་བསྡུ་བྱེད་དགོས་པར་འོས་བསྡུའི་ལས་རིམ་ཁག་དུས་ཚོད་རྒྱས་བཅད་ནང་ལག་ལེན་འཐུས་ཚང་བསྟར་ཐུབ་ཆེད་བཙན་བྱོལ་བོད་མིའི་འདུས་སྡོད་ས་གནས་ཁག་ལ་ས་གནས་འོས་བསྡུ་ལས་ཁང་ཐོག་མར་གསར་འཛུགས་གནང་།